SL Uradni list Evropske unije C 205/7

Obveznost javne službe

(2007/C 205/05)

V skladu s členom 4(1)(a) Uredbe Sveta (EGS) št. 2408/92 z dne 23. julija 1992 o dostopu letalskih prevoznikov Skupnosti do letalskih prog znotraj Skupnosti se je finska vlada (Ministrstvo za promet in zveze) odločila, da spremeni obveznost javne službe za redne letalske prevoze (1). Obveznost javne službe je bila objavljena 20. junija 2006 v Uradnem listu Evropske unije, C 144. Spremenjena obveznost javne službe bo začela veljati takoj po objavi v Uradnem listu Evropske unije. Obveznost velja za redne lete iz Helsinkov v Savonlinno od 1. oktobra 2007 do 30. septembra 2010.

Obveznost javne službe za letalsko progo Helsinki–Savonlinna je naslednja:

Najmanjše število letov

Najmanjše število letov na progi Helsinki–Savonlinna bo tri za vsako smer ob delavnikih od ponedeljka do petka razen praznikov.

Časovni razpored letov se lahko spremeni v času poletnih počitnic ter ob božiču in drugih praznikih v skladu s povpraševanjem. Obveznost ne velja za obdobja od 4. julija do 2. avgusta 2008, 3. julija do 1. avgusta 2009 ali 2. julija do 31. julija 2010.

Število sedežev

Število sedežev na letalu mora ustrezati povpraševanju potnikov. Povprečna mesečna zasedenost sedežev ne sme presegati 80 %.

Zmožnosti za prevoz prtljage/tovora morajo zadostovati za to, da ima lahko vsak potnik na zasedenem letu v običajnih vremenskih razmerah 8 kg ročne in najmanj 20 kg prijavljene prtljage.

Cena vozovnic in prodaja

Enosmerna vozovnica med Savonlinno in Helsinki skupaj z davki in pristojbinami ne sme stati več kot 190 EUR. Na voljo morajo biti cenejše vrste vozovnic in te morajo obsegati vsaj 40 % vseh vozovnic.

Letalski prevoznik mora za progo, za katero velja obveznost javne službe, skleniti medlinijski sporazum z najmanj enim prevoznikom, ki opravlja letalske prevoze z letališča Helsinki – Vantaa. Medlinijski sporazum mora vsebovati enake ali enakovredne pogoje in mora glede prevoznin na progi upoštevati sorazmerni sistem v skladu z mednarodnimi pravili. Prevoznik mora skleniti medlinijske sporazume z enakimi ali enakovrednimi pogoji z vsemi drugimi zainteresiranimi prevozniki, ki opravljajo letalske prevoze z letališča Helsinki – Vantaa. Prevoznik mora Ministrstvu za promet in zveze predložiti vse informacije, ki jih potrebuje za preverjanje medlinijskih sporazumov in njihove vsebine.

Prevoznik mora imeti sistem za mednarodne rezervacije in prodajo vozovnic na Finskem in sklenjen medlinijski sporazum IATA, ki ureja direktno oblikovanje cen vozovnic in ravnanje s prtljago. Sistem za mednarodne rezervacije in prodajo vozovnic mora zajemati informacije, povezane s cenami in časovnimi razporedi letov.

Prevoznik mora imeti sklenjen sporazum o sodelovanju, ki zajema direktno oblikovanje cen vozovnic, z vsaj enim podjetjem, ki opravlja lete z letališča Helsinki – Vantaa do tujih letališč.

Letalske vozovnice se morajo prodajati prek najmanj enega računalniškega sistema za rezervacije vozovnic.

Neprekinjenost letalskih prevozov

Opravljanje letalskih prevozov na zadevni progi brez izpolnjevanja navedene obveznosti javne službe se lahko kaznuje z upravnimi in/ali kazenskimi sankcijami.

Letalski prevozniki, ki nameravajo prekiniti opravljanje rednih letalskih prevozov na tej progi, morajo finski organ za civilno letalstvo o tem obvestiti najmanj šest mesecev pred prekinitvijo letalskih prevozov.

Dostopnost za invalidne osebe

Prevoznik mora zagotoviti, da je ustrezno poskrbljeno za potrebe invalidnih oseb.

(1) UL L 240, 24.9.1992, str. 8.